ПРАВИЛО ЗА НАМИРАНЕ НА ИЗГУБЕНИ НЕЩА

Важно условие тази наша молитва да бъде чута е, да не сме пристрастени към онова, което сме изгубили, или ни е откраднато, нито да тъгуваме за него. Единственото нещо, което трябва да ни смущава, е грехът. Затова, предавайки се изцяло на Божията воля, нека се молим така:

Заради молитвите на светите наши отци, Господи Иисусе Христе, Сине Божий, помилуй нас.

Свети Боже... Отче наш... (стр. 108)

Господи, събери моя разсеян ум! (3 пъти)

Тропар на св. вмчк. Мина

Събрали се с вяра, Мино всехвални, възхваляваме те като събеседник с Ангелите и съжител с мъчениците, и просим мир за света и велика милост за душите ни.

Слава на Отца и Сина и Светия Дух, и сега и винаги, и во веки веков.

Кондак на св. вмчк. Мина

Като те изтръгна от привременното войнство, показа те небесен съобщник на небесното, страстотерпче Мино, Христос, нашият Бог, Който е за мъчениците неувяхвящ венец.

Господи, помилуй! (3 пъти)

Молитва 1

Свети великомъчениче Мино, помогни ни да намерим нашия Господ Иисус Христос в нелекия ни житейски друм и да венчаем нашите сърца и души навеки с Него в Царството Небесно! (3 пъти)

Молитва 2

О, свети великомъчениче Мино, доблестен и непобедим воине Христов, преизряден угодниче Господен, горещ наш застъпниче и навсякъде в скърбите бърз помощниче! Ти си предпочел небесната бран повече от земната и временните почести, слава, богатство и удоволствия си смятал за нищо пред любовта Христова и небесните блага; претърпял си страдания за Христа и затова си придобил дързновение пред Него и си получил

благодат да правиш чудеса, чрез които да помагаш на всички нещастни, които с вяра биха те призовали, а особено - да откриваш загубени неща. Затова и ние, макар и да сме грешни и недостойни, се осмеляваме да те молим: смили се над Божия раб (името) и както някога си възвърнал имането на оня търговец, който бил убит, но после възкресен чрез твоето молитвено застъпничество, тъй и сега помогни да намери този Божий раб онова, що е загубил и скоро обърни скръбта му в радост, а и занапред предпазвай всички нас от всяка беда и лишения, та, като прекараме в мир, доволство и тишина земния си живот, да бъдем удостоени и с небесните блага. Амин.

Заради молитвите на светите наши отци, Господи Иисусе Христе, Сине Божий, помилуй нас.

+++

След това правило можеш да си прочетеш: I Цар. 9 и 10 гл.; Послание до Филимон; Лука 15 гл. и житието на св. вмчк. Мина (11.XІ/24.XI.).